**Acrolophidae** er en familie av sommerfugler som hører til gruppen Tineoidea. De finnes bare i den nye verden. Larvene lever gjerne i lange silkerør i jorden, der de som oftest spiser dødt plantemateriale.

Utseende
--------

Middelsstore (vingespenn gjerne 15 – 35 mm), brunlige eller rødlige, slanke til ganske kraftige sommerfugler som sitter med vingene tett foldet over kroppen. **Hodet** er stort og bredt med oppstående, "bustete" hår. Fasettøynene er ofte tydelig hårete. Maksillarpalpene er bitte små og to-leddete, labialpalpene derimot lange og kraftige, oppover- og til dels bakoverbøyd. De når ofte forbi hodet og krummer seg et stykke bakover over den fremre delen av thorax. Sugesnabelen er svært liten eller helt borte. Antennene er trådformede, omtrent så lange som halve forvingen. **Forvingene** er brun- eller rødspraglete, avlange og nokså smale, avrundede i spissen. Ytterst har de ganske korte hårfrynser. **Bakvingene** er bleke, brede (markert bredere enn forvingene) og avrundede, med middels lange hårfrynser. **Beina** er middels lange, kraftige, med markerte sporer.

Levevis
-------

De fleste artene har trolig larver som lever på bakken, i silkerør som de spinner. De kan grave seg et stykke ned i jorden. De lever mest av råtnende plantedeler, men kan også spise levende, grønne planter eller røtter. Noen få arter lever i gjødsel. Enkelte er knyttet til maur, veldokumentert er den meksikanske arten *Amydria anceps*, som er knyttet til bladskjærermaur (*Atta mexicana*) (Sanchez-Pena m.fl. 2003). Disse maurene lever av sopp som de dyrker på friske blader som de samler inn i skogen. Rester av soppkulturen blir kastet ut i hauger utenfor tua, og i disse haugene lever *Amydria*-larvene, gjerne mange sammen.

Systematisk inndeling
---------------------

**Treliste**
* Ordenen sommerfugler, Lepidoptera Linnaeus, 1758
	+ Gruppen Glossata – Homoneura
		- Gruppen Coelolepida
			* Gruppen Myoglossata
				+ Gruppen Neolepidoptera
					- Gruppen Heteroneura
						* Gruppen Eulepidoptera
							+ Gruppen Ditrysia
								- Overfamilien Tineoidea
									* Familien **Acrolophidae**
										+ Slekten *Acrolophus* Poey, 1832 – ca. 250 arter
										+ Slekten *Amydria* Clemens, 1859 – 23 arter
										+ *Drastea mexica* Walsingham, 1914
										+ Slekten *Exoncotis* Meyrick, 1919 – fire arter
										+ Slekten *Ptilopsaltis* Meyrick, 1935 – to arter

Kilder
------

Sanchez-Pena, S.R. Davis, D.R. & Mueller, U.G. (2003) A gregarious, mycophagous, myrmecophilous moth, *Amydria anceps* Walsingham (Lepidoptera: Acrolophidae), living in *Atta mexicana* (F. Smith) (Hymenoptera: Formicidae) spent fungal cultures. *Proceedings of the Entomological Society of Washington* 105: 186-194. [*død lenke*]

Moths of Arkansas - Acrolophidae. Med foto av *Acrolophus* spp. 

Moths of North Dakota – Acrolophidae.

Eksterne lenker
---------------

* (en) *Acrolophidae* i Encyclopedia of Life Rediger på Wikidata

* (en) *Acrolophidae* i Global Biodiversity Information Facility Rediger på Wikidata

* (en) *Acrolophidae* hos ITIS Rediger på Wikidata

* (en) *Acrolophidae* hos NCBI Rediger på Wikidata

* (en) *Kategori:Acrolophidae* – bilder, video eller lyd på Wikimedia Commons Rediger på Wikidata

* *Acrolophidae* – detaljert informasjon på Wikispecies Rediger på Wikidata